Un polițist din Covasna a fost condamnat la 3 ani de închisoare cu executare, după ce a condus beat și a accidentat mortal un tânăr de 28 de ani. Tragicul eveniment a avut loc în decembrie 2021, iar în primă instanță, omul legii a fost condamnat la trei ani de închisoare cu suspendare.
Decizia de condamnare cu suspendare pronunțată în septembrie de Judecătoria Sfântu Gheorghe a fost anulată de Curtea de Apel Brașov care a admis contestațiile Parchetului și rudelor victimei, scrie CovasnaMedia.ro.
În urma celor întâmplate, polițistul trebuie să plătească daune morale familiei tânărului ucis în valoare de 45.000 de euro și 40.000 de lei, conform deciziei Curții de Apel Brașov.
Totul s-a întâmplat pe 2 decembrie 2021, pe DN 12, la ieșire din Sfântul Gheorghe spre Miercurea Ciuc.
Când s-a produs accidentul, polițistul Sorin Fetcu se afla în timpul liber. El a condus beat și a accidentat mortal tânărul de 28 de ani, mai scrie sursa citată anterior.